བོད་ཀྱི་ས་ཁམས་ཆགས་ཚུལ་དང་རིག་གནས་བསམ་སྤྱོད་ཁྱད་པར་ཅན་ཡིན་པའི་སྟེང་།ཕྱི་ནས་འོངས་པའི་རིག་གནས་ལ་དད་ཞེན་ཤིན་ཏུ་ཆེ་བའི་ཁར།མདོ་དབུས་མཐོ་སྒང་དུ་ས་སྐྱེས་རྡོ་སྐྱེས་སུ་གྱུར་བའི་བོན་གྱི་རིག་གནས་དེའང་སངས་རྒྱས་ཆོས་ལུགས་ཀྱི་བསམ་བློས་ཚབ་བྱས་ཏེ་མིང་གི་ལྷག་མར་གྱུར་བ་ཞིག་རེད།དུས་དེ་ནས་བཟུང་།མཐོ་སྒང་པས་སྤྱི་ཚོགས་འཕེལ་རྒྱས་ཀྱི་བརྒྱུད་རིམ་ཁྲོད་རང་ཉིད་ཀྱིས་གདམ་གསེས་དེ་ལ་དོགས་སློང་གཞར་ཡང་བྱས་མ་མྱོང་ཞིང་།གདམ་གསེས་བྱས་པའི་སངས་རྒྱས་པའི་རིག་གནས་དེ་ནི་ཡ་ང་བའི་དངོས་ཡོད་ཀྱི་གནས་ཚུལ་ཁྲོད་ནུས་མེད་ཉམས་ཆུང་ཡིན་པའི་གནས་ཚུལ་དེར་བསམ་གཞིག་གཞར་ཡང་བཏང་མ་མྱོང་།དབྱིན་ཇི་བཙན་རྒྱལ་རིང་ལུགས་པའི་སྒྱོགས་མདེལ་དེས་གངས་རི་ར་བའི་ལྷིང་འཇགས་ཀྱི་སྒོ་མོ་བཙན་གྱིས་གཏོར་བའི་རྗེས་སུ།སངས་རྒྱས་ཆོས་ལུགས་ཀྱི་ཤེས་རབ་ལས་གཞན་པའི་སྟོབས་དང་ལྡན་པའི་དངོས་ཡོད་ཀྱི་ཤེས་རིག་ཅིག་ཡོད་པ་ཐོལ་གྱིས་རྟོགས་པ་དང་།དེ་འདྲའི་སྟོབས་ལྡན་གྱི་སྒྱོགས་རྫས་དང་སྲོལ་རྒྱུན་གྱི་རལ་གྲི་དང་འུར་རྡོ་ཕན་ཚུན་བསྡུར་བའི་ཚེ།སྲོལ་རྒྱུན་ཤེས་རིག་དང་ཚན་རྩལ་ཤེས་རིག་གསར་བའི་དབར་གྱི་ཧེ་བག་དེའང་གསལ་ལེར་རྟོགས་བྱུང་བ་རེད།རྒྱུ་མཚན་དེའི་དབང་གིས།རྒྱལ་དབང་སྐུ་ཕྲེང་བཅུ་གསུམ་པའི་སྐབས་སུ།དབྱིན་ཇིར་ཕྱིན་ཏེ་ཚན་རྩལ་རིག་གནས་སློབ་སྦྱོང་དང་།སྲིད་སྐྱོང་ཐབས་ཇུས།སྤྱི་ཚོགས་ལམ་ལུགས་བསྒྱུར་བཅོས།བོད་གསར་བརྗེའི་ཏང་བཙུགས་པ་སོགས་བསམ་གཞིག་སྣ་ཚོགས་ཀྱི་ཚ་རླབས་ཤིག་དགུང་དུ་འཕྱུར་ནའང་།ཡིད་སྐྱོ་བ་ཞིག་ནི།རིག་གནས་རྒྱུན་སྲོལ་དང་སྤྱི་ཚོགས་ཧྲིལ་པོའི་བསམ་གཞིག་གི་མྱུ་གུ་གསར་དུ་འབུས་བཞིན་པའི་སྐབས་ཡིན་པས།བསྒྱུར་བཅོས་ཀྱི་བསམ་གཞིག་གང་ཡིན་ཀྱང་ཕམ་ཁའི་ངང་ནས་མཇུག་བསྒྲིལ་བ་ཞིག་རེད།མིའི་རིགས་ཀྱིས་རང་ཉིད་ཀྱི་ལས་དབང་ལ་བཅོས་བསྒྱུར་དང་།ཤེས་རིག་དང་ལྡན་པའི་ལོ་རྒྱུས་གསར་དུ་བཏོད་པའི་བརྒྱུད་རིམ་ཁྲོད་ཕམ་ཉེས་འབྱུང་མི་ཆོག་པ་ཞིག་ག་ལ་ཡིན་ཀྱང་།མདོ་དབུས་མཐོ་སྒང་གི་ཕྱི་རབས་པས་ནམ་ཡང་རང་ཉིད་ཕམ་ཉེས་བྱུང་བའི་རྒྱུ་རྐྱེན་ལ་བསམ་གཞིག་མི་གཏོང་བའི་རྒྱུ་མཚན་ཅི་ཡིན་ནམ།དུས་རབས་ཉི་ཤུ་པའི་དུས་འགོར་དགེ་འདུན་ཆོས་འཕེལ་གྱིས་བསྒྱུར་བཅོས་བསམ་གཞིག་བཏང་པའི་ཕྱི་ཡི་ཚུལ་དང་ནང་གི་བདེན་པར་ང་ཚོས་ནམ་ཡང་བསམ་ཞིབ་བྱས་མ་མྱོང་ལ།བསྒྱུར་བཅོས་བྱེད་པའི་བསམ་བློའི་མཛུབ་སྟོན་དང་དམིགས་ཡུལ་ཅི་ཞིག་ཡིན་པར་ཞིབ་འཇུག་དང་དཔྱོད་གླེང་བྱེད་མཁན་བོད་པ་ཤེས་ལྡན་དེ་བས་བྱུང་མྱོང་མེད།འདི་ནི་དེ་སྔའི་བསྒྱུར་བཅོས་བསམ་གཞིག་ལ་ལོ་རྒྱུས་ཀྱིས་བདེན་དཔང་འབྱུང་མ་ཐུབ་པའི་རྒྱུ་རྐྱེན་ཞིག་དང་།འབྱུང་འགྱུར་གྱི་བསྒྱུར་བཅོས་བསམ་གཞིག་གང་ནས་འགོ་བརྩམས་དགོས་པའི་འགག་རྩའི་གནད་དོན་ཞིག་ཡིན་ལ།ད་ལྟའི་ཤེས་ལྡན་སྐྱེ་བོ་རྣམས་ཀྱིས་བསམ་གཞིག་གཏོང་དགོས་པ་དང་མདུན་དུ་བསྣར་བའི་དངོས་ཡོད་ཞིབ་འཇུག་གི་ལས་གཞི་ཆེན་པོ་ཞིག་ཀྱང་རེད།